Switserse kenner werk aan nuwe standaarde - veilige myndamme - Solidariteit WêreldSolidariteit Wêreld
Tuis › Soldeer › Switserse kenner werk aan nuwe standaarde – veilige myndamme
Volgens Mining Weekly sal ʼn Switserse omgewingskenner vandeesweek op ʼn feitesending vertrek om die terrein van die Vale-damramp in Brasilië te besoek sodat daar begin kan word om nuwe veiligheidstandaarde vir myndamme op te stel.
Die veiligheid van damme wat gebruik word om afvalstowwe van myne, bekend as uitskot, te berg, het in Januarie die nuus gehaal toe Vale se dam by Brumadinho in Brasilië in duie gestort het en 250 mense gesterf het.
Dit was die tweede keer binne vier jaar dat ʼn uitskotdam van Vale in Brasilië ineengestort het.
Die International Council on Mining and Metals (ICMM) het in Maart gesê hulle is besig om saam met die VN-omgewingsprogram (UNEP) en die etiese beleggingsliggaam, Principles for Responsible Investement (PRI), aan nuwe standaarde te werk.
Mynboufirmas sê dat hulle ook aandag gee aan die kwessie. BHP het ʼn uitskottaakmag aangewys nadat ʼn dam in besit van sy gesamentlike Samarco-onderneming met Vale in 2015 gebreek het.
Bruno Oberle, ʼn voormalige Switserse minister wat vir Switserland se omgewingsagentskap gewerk het, sê die ICMM het iemand van buite die bedryf aangewys om in beheer van die inisiatief te wees.
Hy het gesê die belangrikste verskil tussen hierdie ondersoek en vorige ondersoeke is die onafhanklikheid daarvan, en bygevoeg dat hy as voorsitter van die ondersoek die steun van die ICMM, UNEP en die PRI geniet.
Hy sê die kwessie vereis ʼn breë benadering aangesien daar duisende damme regoor die wêreld is en geen omvattende databasis daarvan bestaan nie.
Oberle sê hy sal inligting van die grootste mynboufirmas inwin. Hierdie firmas het reeds begin om inligting oor hul damme te publiseer in reaksie op versoek van etiese beleggers.
Hy sê verder sy navorsing sal met ʼn ondersoek na Brumadinho begin. Dit sal insluit vergaderings met gemeenskappe wat naby uitskotfasiliteite woon, en die evaluering van beste praktyke. Dit sal gevolg word deur konsultasies met verskeie belanghebbendes.
Oberle sê hy sal dan standaarde opstel wat vroeg in 2020 saam met ʼn verslag gepubliseer sal word.
Oberle sê hierdie ondersoek sal nie slegs ʼn internasionale standaard stel vir die bergingsfasiliteite van mynuitskot nie; dit sal ook die beheer oor hierdie standaard in ag neem, en hoe om die bedryf se aanvaarding van hierdie standaard te bevorder en deurlopende voldoening te verseker.
Die nuwe vereistes sal verpligtend wees vir die 26 lede van ICMM, wat insluit mynmaatskappye soos BHP, Anglo American, Rio Tinto, Glencore en Vale.